Boæo

Boæo (pr. /'bwɛ:u/ - primma do '400 bairo, primma de l'800 boæro, da-o latin baiŭlus "portao", quindi "rezente") ò, inte 'na forma ciu toscanizante, balivo (a so votta da-o fr. ant. bailif, da-o latin baiulivus, sempre da baiŭlus) - tipo de fonçionaio ò pubbrico ófiçiâ con varrie atribuçioin i aotoritæ, prezente, specce inti seccoli passæ, in despægi paixi d'Œüropa. L'ofiççio e a dignitæ do boæo a l'è a boiia (pr. /'bwija/ - ciu antigamente bairia, dapœu boeiría e doppo boiría; latin tardo bailia).

 França 
I boæi (baillis) de l'aministraçion françeize fun introduti da-o Feipo Aogusto inta grande riforma ch'o feççe fra o 1180 e o 1190, quand'o divize o so teritoio in esteize circoscriçioin dite "gren boiie" (fr. baillages, saiv'à dî "boiiæghi"), a cappo de quæ o poze di so ófiçiæ dotæ di ciu vasti poei aministrativi e giudiçiai. Questi ean o strumento ciu sado do poei regio ch'o s'erzeiva d'ato i continnoi dissensci fra i comun, a-i quæ i re françeixi aivan acordao larghe franchixe, e i segnoî fœüdæ, che çercavan de riacattâ i poei perdui. Questi gren boæi, nominæ e revocæ da-o re, da-o quæ riçeveivan un stipendio, s'atrovavan inte provinçe settentrionæ da França e corispondeivan a-i senescarchi da França meridionâ; assæ fito questi ótègnan da-o re no soltanto o governo di teritoi sogetti direttameme a-a Coroña, ma ascì a sorvegiança di gren fœüdi. O gran boæo o l'exerçitava ogni specce de poei in nomme do re, o convocava e o l'organizzava o contingente militâ, o l'aministrava i proventi reggi, o mantegniva l'orde e o l'exerçitava l'ata giurisdiçion. No se deve però confonde i gren boæi co-i boæi ordenai a liatri sottoposti; questi urtimi ean giuddiçi d'orde infeiô, che rendeivan giustiççia a-e persoñe non nobbile: corispondeivan insomma a-i prevosti e a-i viguiers da França meridionâ.

L'aotoritæ di gren boæi e di senescarchi a s'andò amermando a partî da-o sec. XIV. Se ghe levò de man in man l'aministraçion finançiaia primma, i poei giudiçiai ciu tardi. Da-o Françesco I in avanti, no ebban ciu manco o comando di contingenti militæ provinçæ, e e so atribuçioin vègnan soo che ónoâie. E boiie, inteize comme teritoio, conservon de l'importança pe l'eleçion di deputæ di stati generæ, zachè vègnan a constitoî e circoscriçioin elettoæ.

Da-a rente a-i gren boæi e a-i boæi so sottoposti de circoscriçioin ordenaie, gh'ea ascì i boæi de circoscriçioin speciæ constituie in relaçion a di privileggi speciæ: coscì o boæo do palaççio, o boæo do darsenâ, ecc.

 Savoia 
Inti stati sott'a-o dominnio da cazadda di Savoia, à sumeggiança di gren boæi françeixi, gh'ea di boæi che goernavan e provinçe. Inte constituçioin de l'Amedeo VIII ducca de Savoia, e so atribuçioin son quelle de presezze a-i armamenti e comandâ i contingenti provinçæ, tegnî in bon assetto e fortificaçioin, mantegnî a paxe, curâ stradde e ponti, vigilâ a conduta di castellen e aministrâ a giustiççia.

 Itallia meridionâ 
Do pâo, pi œuvia di Normanni se constitoì inte l'Itallia meridionâ di boæi (baiuli) into regno de Siçillia, ófiçiæ reggi ch'ean a cappo de çittæ e di so teritoi. O so poei o se mantègne longotempo, nonostante i tentativi de çittæ de sotrâse a-o so giurisdiçion e de constitoîse in corpi aotonnomi.

O Federigo II de Svevia, temendo che ste tendençe de çittæ do regnum Siciliæ poêsan condue a quella mæxima anarchia che-o desguggimento de libertæ comunæ aivan produta inte l'Itallia settentrionâ e centrâ, o sostègne o poei di boæi e o proibì quásesǽ nommina de consoi ò poistæ elettivi inte çittæ meridionæ. L'œuvia do grande imperatô a l'ebbe di feliçi rizurtæ: l'Itallia meridionâ a se mantègne de fæto unia inti regni de Siçilia e de Nappoli. Doppo o Vespro Siçilian i re aragoneixi into primmo de sti stati, i angioin into segondo, elargin di privileggi d'aotonomia a tante çittæ, coscì che queste poettan nominâ di magistrati proppi, denominæ "zuæ", ma o so poei o fu de reggola soltanto aministrativo e o poei giudiçiaio o l'arestò inte moen do boæo reggio. Soo che into sec. XV o boæo ascì o vègne elettivo.

Repubbrica de Veneççia
A inmitaçion de sti boæi de l'Occidente, ghe fu inte l'Oriente di boæi che governavan e colonnie veneçiañe inte l'impêo bizantin (e ciu tardi into stato ottoman).

A Costantinoppoli o boæo (bailo) veneçian o l'abitava inte 'na caza concessaghe da l'imperatô, co-o tratao concruzo fra lê e a Segnoiia de Veneççia into 1277; o g'aiva da tegnî delongo a dispoxiçion di mercanti veneçien vintiçinque caze scitoæ longo o Corno d'Óo, e o presezeiva a-a colonnia veneçiaña, segge comme zuxe, che comme aministratô di redditi che-a repubbrica a g'aiva inta capitâ. A-o  mæximo tempo o l'ea ambasciao de Veneççia presso l'impiao bizantin e o doveiva difende segge i interesci da repubbrica, segge quelli di mercanti nanti a corte. O boæo o l'ea nominao da-o duxe sciu delibiaçion do senato veneçian, e e so fonçioin duavan doi anni. O g'aiva di privileggi scingolariscimi inte l'etæ bizantiña: fra l'atro quello di cáçǽ de porpoa, ónô riservao a l'imperatô e a pochi âti dignitai.

Di atri boæi veneçien s'atrovavan inti prinçipæ porti de l'impêo bizantin, e se mantègnan ascì sotta a dominaçion turca. Quello rescidente a Costantinoppoli o conservò boña parte di privileggi ch'o l'aiva ótegnûo da-i impioei bizantin: comme-o drito giurisdiçionâ e o drito de scœuve de tasce speciale in sce-e nave veneçiañe che exerçitavan o traffego.

Orde de Mâta
Particolâ importança g'ha da pœu i boæi (balì) de l'orde de Mâta. Se distingueiva, pe scin che l'orde o possedette l'izoa de Mâta, i boæi conventoæ e i boæi capitolæ. I primmi sezeivan inte l'izoa e ean a cappo de "œutto lengue" de l'orde; ascisteivan o gran meistro into governo e a so prezença a l'ea necessaia pe rende vallide e delibiaçioin do conseggio sorvan. I boæi capitolæ invece ean di dignitai de l'orde che no sezeivan a Mâta e stavan a cappo di organizzaçioin de l'orde mæximo inte despæge provinçe d'Œüropa: tâ o gran uspiagêo da lengua d'Itallia, o gran boæo da lengua de Germannia, o gran cançelê da lengua de Castiggia, ecc. Da-a rente a questi gh'ea da pœu di boæi de graççia, che no vegnivan eletti, comme i precedenti, da-o capittolo generâ de l'orde, ma da-o conseggio, ò pù da-o gran meistro, ò ascì da-o sommo ponteffiçe.

O tittolo de balì de l'orde de Mâta ancœudì o g'ha 'n valô escluxivamente ónoífico.

 Atri scignificæ 
Inti bastimenti de legno i boæi en quelli travi che conligan e tegnan insemme i doi fianchi do barco e sostegnan a coverta (sempre da-o latin baiulus "rezente").
 Coixitæ 
Co-a mæxima etimologia, in toscan, o balio e a balia en o tatta e a mamma, sempre pe via do so rollo de sostegno, inte sto caxo, di figiœu.

 Bibliografîa 






 Atri progetti